春雨
作者：衛宗武
朝代：宋

paragraphs: 青皇初布令，大塊已流濕。
霏霏散沖融，一一成膏液。
駸尋夜漏分，掀揚風箭疾。
孤燈月明眼，漸覺簷花密。
滴瀝聲既洪，淋浪勢方集。
清響迸源泉，美澤徧原隰。
甘腴滋田毛，浸灌融地脉。
蓋將兆稌黍，豈但秀薺麥。
溪山鱗甲長，卉木攢新碧。
化工悅萬族，生意浩無極。
苟惟本根在，孰不芽且坼。
未春雨非土，見者自凄惻。
既春雨非玉，聞者何悅懌。
未能齊慘舒，吾亦爲物役。
英英梅粉露，點點桃紅入。
更喜釀芳菲，催花居第一。